CELEX: E2013C0028
Language: et
Date: 2013-01-30 00:00:00
Title: EFTA järelevalveameti otsus nr 28/13/COL, 30. jaanuar 2013 , millega muudetakse kaheksakümne kaheksandat korda riigiabi käsitlevaid menetlus- ja sisulisi eeskirju, lisades uue peatüki lühiajalise ekspordikrediidikindlustuse kohta

19.12.2013   
            
            
               ET
            
            
               Euroopa Liidu Teataja
            
            
               L 343/54
            
         EFTA JÄRELEVALVEAMETI OTSUS
   nr 28/13/COL,
   30. jaanuar 2013,
   millega muudetakse kaheksakümne kaheksandat korda riigiabi käsitlevaid menetlus- ja sisulisi eeskirju, lisades uue peatüki lühiajalise ekspordikrediidikindlustuse kohta
   EFTA JÄRELEVALVEAMET,
   võttes arvesse Euroopa Majanduspiirkonna lepingut, (1) eriti selle artikleid 61–63 ning protokolli nr 26,
   võttes arvesse EFTA riikide vahelist lepingut, millega asutatakse järelevalveamet ja kohus, (2) eriti selle artikli 5 lõike 2 punkti b ja artiklit 24,
   meenutades riigiabi käsitlevaid menetlus- ja sisulisi eeskirju, mille järelevalveamet kiitis heaks 19. jaanuaril 1994, (3)
   
   ning arvestades järgmist:
   Järelevalve- ja kohtulepingu artikli 24 kohaselt jõustab järelevalveamet EMP lepingu riigiabi käsitlevad sätted.
   Järelevalve- ja kohtulepingu artikli 5 lõike 2 punkti b kohaselt avaldab järelevalveamet teatisi või suuniseid küsimuste kohta, mida EMP leping käsitleb, kui see on sätestatud kõnealuses lepingus või järelevalve- ja kohtulepingus või kui järelevalveamet seda vajalikuks peab.
   Euroopa Komisjon avaldas 6. detsembril 2012 uue teatise Euroopa Liidu toimimise lepingu artiklite 107 ja 108 kohaldamise kohta lühiajalise ekspordikrediidikindlustuse suhtes
       (4).
   Kõnealune teatis on oluline ka Euroopa Majanduspiirkonna jaoks.
   EMP riigiabi eeskirjade ühtne kohaldamine tuleb tagada kogu Euroopa Majanduspiirkonnas.
   EMP lepingu XV lisa lõpus oleva peatüki „ÜLDIST“ II punkti kohaselt peab järelevalveamet pärast komisjoniga konsulteerimist vastu võtma Euroopa Komisjoni poolt vastuvõetud õigusaktidega kooskõlas olevaid õigusakte.
   Euroopa Komisjoni ja EFTA riikidega on konsulteeritud,
   ON VASTU VÕTNUD KÄESOLEVA OTSUSE:
   Artikkel 1
   Riigiabi suuniseid muudetakse, lisades uue peatüki lühiajalise ekspordikrediidikindlustuse kohta. Uus peatükk on esitatud käesoleva otsuse lisas.
   Artikkel 2
   Ainult ingliskeelne tekst on autentne.
   
      Brüssel, 30. jaanuar 2013
      
         
            EFTA järelevalveameti nimel
         
         Oda Helen SLETNES
         
            President
         
         Sabine MONAUNI-TÖMÖRDY
         
            Kolleegiumi liige
         
      
   
   
      (1)  „EMP leping”.
   
      (2)  „Järelevalve- ja kohtuleping”.
   
      (3)  Suunised EMP lepingu artiklite 61 ja 62 ning järelevalve- ja kohtulepingu protokolli nr 3 artikli 1 kohaldamiseks ja tõlgendamiseks, mille EFTA järelevalveamet võttis vastu ja avaldas 19. jaanuaril 1994 ning mis on avaldatud Euroopa Ühenduste Teatajas (edaspidi EÜT või ELT) L 231, 3.9.1994, lk 1 ja EMP kaasandes nr 32, 3.9.1994, lk 1. Edaspidi „riigiabi suunised”. Nende suuniste ajakohastatud versioon on avaldatud järelevalveameti veebisaidil: http://www.eftasurv.int/state-aid/legal-framework/state-aid-guidelines/
   
      (4)  Euroopa Komisjoni teatis liikmesriikidele Euroopa Liidu toimimise lepingu artiklite 107 ja 108 kohaldamise kohta lühiajalise ekspordikrediidikindlustuse suhtes (ELT C 392, 19.12.2012, lk 1).
   
      LISA
      
         LÜHIAJALISE EKSPORDIKREDIIDIKINDLUSTUSE SUUNISED
          (1)
      
      1   Sissejuhatus
      
      
               
                  (1)
               
               
                  Ekspordisubsiidiumid võivad mõjutada negatiivselt võimalike kaupade tarnijate ja teenuste osutajate vahelist konkurentsi turul. Seepärast on Euroopa Komisjon ja EFTA järelevalveamet (edaspidi „järelevalveamet”) EÜ asutamislepingu ja EMP lepinguga neile pandud konkurentsi täitmise järelevalvajatena alati mõistnud sügavalt hukka ekspordiabi nii EMP-siseses kaubanduses kui ka EMPst välja suunatud ekspordi puhul. Selleks et EMP riikide antav ekspordikrediidikindlustus ei moonutaks konkurentsi, tuleb täpsustada selle hindamist EMP riigiabieeskirjade alusel.
               
            
               
                  (2)
               
               
                  1998. aastal kehtestas järelevalveamet riigi sekkumise põhimõtted oma suunistes lühiajalise ekspordikrediidikindlustuse kohta (2). Need suunised olid mõeldud kohaldamiseks alates 1. juunist 1998 peaaegu viieaastase perioodi vältel. Hiljem on neid suuniseid muudetud ja kohaldamisaega pikendatud 2001. aastal (3).
               
            
               
                  (3)
               
               
                  Eelkõige finantskriisi ajal aastatel 2009 kuni 2011 saadud kogemus 1998. aasta suuniste kohaldamisel on näidanud, et järelevalveameti poliitika selles valdkonnas tuleb läbi vaadata.
               
            
               
                  (4)
               
               
                  Käesolevates suunistes sätestatud eeskirjad aitavad tagada, et riigiabi ei moonutaks konkurentsi era- ja avalik-õigusliku või riigi toetusel tegutsevate ekspordikrediidikindlustusega tegelevate kindlustusandjate vahel, ja luua eksportijatele võrdsed tingimused.
               
            
               
                  (5)
               
               
                  Suuniste eesmärk on anda EMP riikidele üksikasjalikumaid selgitusi põhimõtete kohta, millele järelevalveamet kavatseb rajada EMP lepingu artiklite 61 ja 62 tõlgendamise, ning nende lühiajalisele ekspordikrediidikindlustusele kohaldamise suhtes. Need peaksid muutma järelevalveameti asjaomase poliitika nii läbipaistvaks kui võimalik ning tagama etteaimatavuse ja võrdse kohtlemise. Selleks sätestatakse suunistes tingimused, mis tuleb täita, kui riiklikud kindlustusandjad soovivad siseneda lühiajalise ekspordikrediidikindlustuse turule, et kindlustada turukõlblikke riske.
               
            
               
                  (6)
               
               
                  Põhimõtteliselt turukõlbmatud riskid jäävad käesolevate suuniste reguleerimisalast välja.
               
            
               
                  (7)
               
               
                  2. jaotises kirjeldatakse kõnealuste suuniste reguleerimisala ja kasutatud mõisteid. 3. jaotises käsitletakse EMP lepingu artikli 61 lõike 1 kohaldamist ja üldkeeldu anda riigiabi turukõlblike riskide katteks mõeldud ekspordikrediidikindlustuse jaoks. 4. jaotises esitatakse mõned erandid turukõlblike riskide mõistest ja täpsustatakse riigi sekkumise tingimused ajutiselt turukõlbmatute riskide kindlustamise puhul.
               
            2   Suuniste reguleerimisala ja mõisted
      
      2.1   Reguleerimisala
      
      
               
                  (8)
               
               
                  Järelevalveamet kohaldab käesolevates suunistes sätestatud põhimõtteid ainult sellise ekspordikrediidikindlustuse suhtes, mille riskiperiood jääb alla kahe aasta. Kõik muud ekspordi finantseerimise vahendid jäetakse käesolevate suuniste reguleerimisalast välja.
               
            2.2   Mõisted
      
      
               
                  (9)
               
               
                  Käesolevates suunistes kasutatakse järgmisi mõisteid:
                  
                     „kaaskindlustus”– protsent kahjusummast, millele vastavat osa ei hüvita kindlustusandja, vaid katab muu kindlustusandja;
                  
                     „krediidiperiood”– ostjale ettenähtud ajavahemik ekspordikrediidi tehingu raames tarnitud kaupade ja teenuste eest tasumiseks;
                  
                     „kaubandusriskid”– eelkõige järgmised riskid:
                  
                              —
                           
                           
                              ostja omavoliline lepingust lahtiütlemine, see tähendab eraõigusliku ostja omavoliline otsus katkestada või lõpetada leping ilma õigusliku põhjenduseta,
                           
                        
                              —
                           
                           
                              eraõigusliku ostja omavoliline õigusliku põhjenduseta keeldumine tunnistada vastuvõetavaks lepinguga hõlmatud kaubad,
                           
                        
                              —
                           
                           
                              eraõigusliku ostja ja tema käendaja maksejõuetus,
                           
                        
                              —
                           
                           
                              asjaolu, et eraõiguslik ostja ja tema käendaja ei tasu lepingust tulenevat võlga ehk pikaajaline lepinguliste kohustuste täitmata jätmine;
                           
                        
                     „ekspordikrediidikindlustus”– kindlustustoode, millega kindlustusandja kindlustab kaubandus- ja/või poliitilise riski, mis on seotud eksporditehingust tulenevate maksekohustustega;
                  
                     „tootmisperiood”– ajavahemik, mis jääb kauba või teenuste tellimise ja tarnimise vahele;
                  
                     „turukõlblikud riskid”– kaubandus- ja poliitilised riskid, mille maksimaalne riskiperiood on alla kahe aasta ning mis on seotud avalik- ja eraõiguslike ostjatega riikides, mis on loetletud liites. Kõiki ülejäänud riske käsitatakse käesolevates suunistes turukõlbmatute riskidena;
                  
                     „poliitilised riskid”– eelkõige järgmised riskid:
                  
                              —
                           
                           
                              risk, et avalik-õiguslik ostja või riik takistab tehingu tegemist või ei tasu kindlaksmääratud aja jooksul,
                           
                        
                              —
                           
                           
                              risk, mis jääb väljapoole üksikostja pädevust või vastutusala,
                           
                        
                              —
                           
                           
                              risk, et riik ei kanna kindlustusvõtja riigile üle summasid, mida selles riigis tegutsevad ostjad on tasunud,
                           
                        
                              —
                           
                           
                              risk, et kindlustusandja riigist väljaspool ilmneb vääramatu jõud, millega võivad kaasneda sõjalaadsed sündmused, ning selle mõju ei ole muul viisil kindlustatud;
                           
                        
                     „eraõiguslik krediidikindlustuse andja”– ekspordikrediidikindlustust pakkuv äriühing või organisatsioon, kes ei ole riiklik kindlustusandja;
                  
                     „kvoodipõhine edasikindlustus”– edasikindlustus, mille raames kindlustusandja annab edasikindlustusandja kanda teatava protsendi igast kindlustusriskist, mille kindlustusandja on kindlaksmääratud kindlustusliigi puhul võtnud, ning edasikindlustaja tunnistab selle vastuvõetavaks;
                  
                     „edasikindlustus”– kindlustus, mille kindlustusandja ostab teiselt kindlustusandjalt eesmärgiga alandada oma riski;
                  
                     „riskiperiood”– tootmisperiood koos krediidiperioodiga;
                  
                     „konkreetse riski kindlustuskaitse”– kindlustuskaitse, mis hõlmab kogu müüki ühele ostjale või ühe ostjaga sõlmitud konkreetset lepingut;
                  
                     „riiklik kindlustusandja”– äriühing või muu organisatsioon, kes pakub ekspordikrediidikindlustust EMP riigi nimel või toetusel, või ekspordikrediidikindlustust pakkuv EMP riik;
                  
                     „täiendav kaitse”– lisakaitse, mis ületab teise kindlustusandja kindlaksmääratud krediidilimiidi;
                  
                     „kogukäibe kindlustusleping”– krediidikindlustusleping, mis ei paku kindlustuskaitset ainult konkreetse riski vastu, see tähendab krediidikindlustusleping, millega antakse kindlustuskaitse kogu kindlustusvõtja krediidimüügile või suuremale osale sellest, ning mitmele ostjale tehtud müügist tulenevatele maksenõuetele.
               
            3   EMP lepingu artikli 61 lõike 1 kohaldatavus
      
      3.1   Üldpõhimõtted
      
      
               
                  (10)
               
               
                  EMP lepingu artikli 61 lõikes 1 on sätestatud, et igasugune EÜ liikmesriikide või EFTA riikide poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, on kõnealuse lepinguga kokkusobimatu niivõrd, kuivõrd see mõjutab lepinguosaliste vahelist kaubandust.
               
            
               
                  (11)
               
               
                  Kui ekspordikrediidikindlustust pakub riiklik kindlustusandja, on tegemist riigi vahendite kasutamisega. Riigi kaasatus võib anda kindlustusandjale ja/või eksportijale valikulise eelise ning võib seeläbi moonutada või ähvardada moonutada konkurentsi ja mõjutada EMP riikide vahelist kaubandust. Allpool esitatud üldpõhimõtete eesmärk on anda juhised selle kohta, kuidas selliseid meetmeid riigiabieeskirjade alusel hinnatakse.
               
            3.2   Kindlustusandjatele antav abi
      
      
               
                  (12)
               
               
                  Kui riiklikule kindlustusandjale antakse võrreldes eraõiguslike kindlustusandjatega teatavad eelised, võib tegemist olla riigiabiga. Eelised võivad olla eri kujul ja hõlmata järgmist:
                  
                              (a)
                           
                           
                              riigi tagatised laenude ja kahjude jaoks;
                           
                        
                              (b)
                           
                           
                              erand nõudest luua piisava suurusega kindlusvaru ja muudest nõuetest, mis tulenevad riigi nimel või tagatisega ekspordikrediidikindlustustehingute välja jätmisest nõukogu esimesest, 24. juuli 1973. aasta direktiivist 73/239/EMÜ otsekindlustustegevuse, välja arvatud elukindlustustegevuse alustamise ja jätkamisega seotud õigus- ja haldusnormide kooskõlastamise kohta (4);
                           
                        
                              (c)
                           
                           
                              osaline või täielik vabastamine tavaliselt makstavatest maksudest (nt ettevõtte tulumaksust ja kindlustuslepingutele kehtestatud maksudest);
                           
                        
                              (d)
                           
                           
                              riigipoolne abi või kapitalisüstid või muus vormis rahastamine, mis ei ole kooskõlas turumajanduses tegutseva investori põhimõttega;
                           
                        
                              (e)
                           
                           
                              riigipoolsete mitterahaliste teenuste osutamine, näiteks juurdepääs riigi taristule, rajatistele või piiratud levikuga teabele ning nende kasutamine turuväärtusest soodsamatel tingimustel;
                           
                        
                              (f)
                           
                           
                              riigipoolne otsene edasikindlustamine või otsene riigi edasikindlustuse tagamine tingimustel, mis on võrreldes eraõigusliku edasikindlusturuga soodsamad, mis tingib edasikindlustuskaitse hindade allalöömise või sellise mahu kunstliku tekitamise, mis eraõiguslikul turul ei ole võimalik.
                           
                        
            3.3   Ekspordikrediidi jaoks riigiabi andmise keeld
      
      
               
                  (13)
               
               
                  Riiklikele kindlustusandjatele seoses turukõlblike riskidega antavad eelised, mis on loetletud punktis 12, mõjutavad EMP-sisest krediidikindlustusteenuste kaubandust. Need toovad kaasa erinevusi eri EMP riikide turukõlblike riskide puhul pakutavas kindlustuskaitses. See moonutab konkurentsi eri EMP riikide kindlustusandjate vahel, mõjutades omakorda EMP-sisest kaubandust, olenemata sellest, kas tegemist on EMP-sisese või väljapoole EMPd suunatud ekspordiga (5). Kui riiklikel kindlustusandjatel on võrreldes eraõiguslike kindlustusandjatega sellised eelised, on vaja määrata kindlaks, millistel tingimustel nad võivad tegutseda, tagades, et tegemist ei oleks riigiabiga. See eeldab, et neil ei tohiks olla õigust kindlustada turukõlblikke riske.
               
            
               
                  (14)
               
               
                  Riiklikele kindlustusandjatele antavad eelised kanduvad mõnikord vähemalt osaliselt üle ka eksportijatele. Sellised eelised võivad moonutada konkurentsi ja kaubandust ning kujutada riigiabi EMP lepingu artikli 61 lõike 1 tähenduses. Kui aga ajutiselt turukõlbmatute riskide katteks pakutav ekspordikrediidikindlustus vastab käesolevate suuniste jaotises 4.3 sätestatud tingimustele, leiab järelevalveamet, et eksportijatele ei ole antud põhjendamatuid eeliseid.
               
            4   Ajutiselt turukõlbmatute riskide katteks antava ekspordikrediidikindlustuse tingimused
      
      4.1   Üldpõhimõtted
      
      
               
                  (15)
               
               
                  Kui riiklikele kindlustusandjatele antakse võrreldes eraõiguslike krediidikindlustuse andjatega punktis 12 kirjeldatud mis tahes eeliseid, ei tohi nad, nagu punktis 13 märgitud, kindlustada turukõlblikke riske. Kui riiklikud kindlustusandjad või nende tütarettevõtjad soovivad seda siiski teha, peavad nad jälgima, et neile ei anta seda tehes otse või kaudselt riigiabi. See tähendab, et neil peab olema teataval määral omavahendeid (solventsusmarginaal, sh tagatisfond) ja kindlustustehnilisi eraldisi (eelkõige tasanduseraldis) ning nad peavad olema saanud loa kooskõlas direktiiviga 73/239/EMÜ. Nad peavad haldama eraldi vähemalt riigi nimel või tagatisega turukõlblike riskide ja turukõlbmatute riskide kindlustamist ning pidama nende kohta eraldi raamatupidamisarvestust, mis kinnitab, et nad ei kasuta riigiabi turukõlblike riskide kindlustamiseks. Kindlustuseandja enda nimel kindlustatud äritegevuse kohta peetav raamatupidamisarvestus peaks olema kooskõlas nõukogu direktiiviga 91/674/EMÜ (6).
               
            
               
                  (16)
               
               
                  EFTA riigid, kes annavad ekspordikrediidikindlustuse andjale edasikindlustuskatte sellega, et osalevad turukõlblikke ja turukõlbmatuid riske hõlmavates eraõigusliku edasikindlustussektori lepingutes või on nendega seotud, peavad tõendama, et selline kord ei hõlma punkti 12 alapunktis f osutatud riigiabi.
               
            
               
                  (17)
               
               
                  Riiklikud kindlustusandjad võivad pakkuda käesolevates suunistes sätestatud tingimustel ekspordikrediidikindlustust ajutiselt turukõlbmatute riskide katteks.
               
            4.2   Erandid turukõlblike riskide mõistest: ajutiselt turukõlbmatud riskid
      
      
               
                  (18)
               
               
                  Olenemata turukõlbliku riski mõistest, käsitatakse liites loetletud riikides registreeritud ostjatega seotud teatavaid kaubandus- ja poliitilisi riske ajutiselt turukõlbmatute riskidena järgmistel juhtudel:
                  
                              (a)
                           
                           
                              kui järelevalveamet otsustab ajutiselt kustutada liites esitatud turukõlbliku riski riikide loetelust ühe või mitu riiki, kasutades selleks jaotises 5.2 kirjeldatud mehhanisme, kuna eraõigusliku kindlustusturu suutlikkus ei ole mis tahes asjaomases riigis piisav, et katta kõiki majanduslikult põhjendatud riske;
                           
                        
                              (b)
                           
                           
                              kui järelevalveamet otsustab pärast EFTA riigilt saadud teadet, et riskid, mis on seotud väikeste ja keskmise suurusega ettevõtjatega, kes vastavad komisjoni 6. mai 2003. aasta soovituses (mikro-, väikeste ja keskmise suurusega ettevõtete määratluse kohta) (7) esitatud määratlusele ja kelle ekspordi kogukäive aastas ei ületa 2 miljonit eurot, on teate saatnud EFTA riigi eksportijate jaoks ajutiselt turukõlbmatud;
                           
                        
                              (c)
                           
                           
                              kui järelevalveamet otsustab pärast EFTA riigilt saadud teadet, et konkreetse riski kindlustuskaitse, mille riskiperiood on vähemalt 181 päeva, aga alla 2 aasta, on teate saatnud EFTA riigi eksportijate jaoks ajutiselt turukõlbmatu;
                           
                        
                              (d)
                           
                           
                              kui järelevalveamet otsustab pärast EFTA riigilt saadud teadet, et puuduliku ekspordikrediidikindlustuse pakkumise tõttu on teatavad riskid teate saatnud EFTA riigi eksportijate jaoks ajutiselt turukõlbmatud.
                           
                        
            
               
                  (19)
               
               
                  Selleks et minimeerida konkurentsimoonutusi EMP turul, võivad riiklikud kindlustusandjad katta punkti 18 kohaselt ajutiselt turukõlbmatutena käsitatavaid riske, eeldusel et nad täidavad jaotises 4.3 kehtestatud tingimusi.
               
            4.3   Ajutiselt turukõlbmatute riskide katmise tingimused
      
      4.3.1   Kindlustuskatte kvaliteet
      
      
               
                  (20)
               
               
                  Riiklike kindlustusandjate pakutava kindlustuskatte kvaliteet peab vastama turustandarditele. See tähendab, et kindlustada võib ainult majanduslikult põhjendatud riske ehk riske, mis on vastuvõetavad usaldusväärsete kindlustamispõhimõtete alusel. Maksimaalne kattemäär peab kaubandus- ja poliitiliste riskide puhul olema 95 % ja nõude ooteaeg vähemalt 90 päeva.
               
            4.3.2   Kindlustamispõhimõtted
      
      
               
                  (21)
               
               
                  Riskide hindamisel tuleb alati lähtuda usaldusväärsetest kindlustamispõhimõtetest. Seepärast ei tohi olla võimalik riigi toetavatest skeemidest kindlustada majanduslikult ebaratsionaalseid tehinguid. Kõnealuste põhimõtete kohaselt peavad riski heakskiitmise kriteeriumid olema selgelt sõnastatud. Juhul kui ärisuhe on juba loodud, peab eksportijatel olema arvestatav kogemus kaubanduses ja/või nad peavad olema maksevõimelised. Ostjatel ei tohi olla varasemaid maksevõlgnevusi, ostjapoolse kohustuse täitmata jätmise tõenäosuse risk peab olema aktsepteeritav ning samuti peab seda olema nende sise- ja/või välisfinantsreiting.
               
            4.3.3   Asjakohane hinnakujundus
      
      
               
                  (22)
               
               
                  Ekspordikrediidilepingutega seotud riski kindlustamise eest tuleks nõuda asjakohast hinda. Selleks et eraõiguslikke krediidikindlustuse andjaid välja ei tõrjutaks, peaks riigi toetatavate skeemide keskmine preemiamäär olema kõrgem kui eraõiguslike krediidikindlustuse andjate keskmised määrad samaväärsete riskide eest. Niimoodi tagatakse riigi sekkumise järkjärguline kadumine, sest suuremad kindlustuspreemiad tagavad, et eksportijad pöörduvad tagasi eraõiguslike krediidikindlustuse andjate juurde niipea, kui turutingimused seda lubavad, ning risk muutub uuesti turukõlblikuks.
               
            
               
                  (23)
               
               
                  Hinnakujundust peetakse asjakohaseks, kui miinimumpreemia (8) („safe-harbour” preemia) ostja asjaomase riskikategooria (9) puhul vastab allpool esitatud tabelis sätestatule. „Safe harbour” preemiat kasutatakse, kui EFTA riik ei esita tõendid selle kohta, et need määrad ei ole konkreetse riski puhul asjakohased. Kogukäibe kindlustuslepingu puhul peab riskikategooria vastama lepinguga kaetud ostjate keskmisele riskikategooriale.
                  
                              Riskikategooria
                           
                           
                              Aastane riskipreemia (10)
                              
                              (%-des kindlustatud mahust)
                           
                        
                              Väga hea (11)
                              
                           
                           
                              0,2 – 0,4
                           
                        
                              Hea (12)
                              
                           
                           
                              0,41 – 0,9
                           
                        
                              Rahuldav (13)
                              
                           
                           
                              0,91 – 2,3
                           
                        
                              Nõrk (14)
                              
                           
                           
                              2,31 – 4,5
                           
                        
            
               
                  (24)
               
               
                  Kaaskindlustuse, kvoodipõhise edasikindlustuse ja täiendava kaitse puhul peetakse hinnakujundust asjakohaseks ainult juhul, kui nõutav preemia on vähemalt 30 % kõrgem kui eraõigusliku krediidikindlustuse andja (algse) katte eest küsitav preemia.
               
            
               
                  (25)
               
               
                  Selleks et hinnakujundust saaks käsitada asjakohasena, tuleb riskipreemiale lisada olenemata lepingu kehtivusajast haldustasu.
               
            4.3.4.   Läbipaistvus ja aruandlus
      
      
               
                  (26)
               
               
                  EFTA riigid peavad avaldama punkti 18 kohaselt ajutiselt turukõlbmatutena käsitatavate riskide kindlustamiseks kasutatavad skeemid riiklike kindlustusandjate veebisaitidel ning täpsustama kõik tingimused.
               
            
               
                  (27)
               
               
                  Nad peavad esitama järelevalveametile aastaaruande punkti 18 kohaselt ajutiselt turukõlbmatutena käsitatavate selliste riskide kohta, mida kindlustavad riiklikud kindlustusandjad. Seda tuleb teha hiljemalt sekkumisjärgse aasta 31. juulil.
               
            
               
                  (28)
               
               
                  Aruanne peab sisaldama teavet iga skeemi kasutamise kohta, eelkõige võimaldatud krediidilimiidi kogumahu, kindlustatud kaubamahu, nõutud preemiate, registreeritud ja väljamakstud kahjunõuete, tagasisaadud summade ja halduskulude kohta. Järelevalveamet avaldab aruanded oma veebisaidil.
               
            5   Menetlusega seotud küsimused
      
      5.1   Üldpõhimõtted
      
      
               
                  (29)
               
               
                  Riiklikud kindlustusandjad võivad kindlustada punkti 18 alapunktis a täpsustatud riske, tingimusel et jaotises 4.3 loetletud tingimused on täidetud. Sellisel juhul ei ole vaja järelevalveametile sellest teatada.
               
            
               
                  (30)
               
               
                  Riiklikud kindlustusandjad võivad kindlustada punkti 18 alapunktides b, c ja d täpsustatud riske, tingimusel et jaotises 4.3 loetletud tingimused on täidetud ning järelevalveametile on sellest teatatud ja temalt on nõusolek saadud.
               
            
               
                  (31)
               
               
                  Kui mõni jaotises 4.3 loetletud tingimus on täitmata, ei tähenda see automaatselt, et ekspordikrediidikindlustus või ekspordikrediidikindlustusskeem ei ole lubatud. Kui EFTA riik soovib mõnest tingimusest kõrvale kalduda või tal on kahtlus, et kavandatud ekspordikrediidikindlustuse skeem ei vasta järelevalveameti suunistes sätestatud tingimustele, peab ta sellest skeemist järelevalveametile teatama.
               
            
               
                  (32)
               
               
                  Riigiabieeskirjade alusel tehtav analüüs ei mõjuta konkreetse meetme kokkusobivust muude EMP lepingu sätete alusel.
               
            5.2   Turukõlbliku riski riikide loetelu muutmine
      
      
               
                  (33)
               
               
                  Selleks et otsustada, kas erasektori ebapiisava suutlikkuse tõttu on põhjendatud riigi ajutine eemaldamine turukõlbliku riski riikide loetelust, nagu on osutatud punkti 18 alapunktis a, võtab järelevalveamet arvesse järgmisi tegureid, mis on esitatud tähtsuse järjekorras:
                  
                              (a)
                           
                           
                              eraõigusliku krediidikindlustuse suutlikkuse vähenemine: eelkõige peamise kindlustusandja otsus loobuda asjaomase riigi ostjate riskide kindlustamisest, kindlustatud kogusummade oluline vähenemine või heakskiitmise määrade märkimisväärne langus asjaomases riigis kuuekuuse perioodi vältel;
                           
                        
                              (b)
                           
                           
                              riigireitingute halvenemine: eelkõige äkiline muutus krediidireitingutes kuuekuuse perioodi vältel, näiteks järjestikused reitingu alandamised sõltumatute reitinguagentuuride poolt, või krediidiriski vahetustehingutega seotud marginaalide suur kasv;
                           
                        
                              (c)
                           
                           
                              ettevõtlussektori tulemuste halvenemine: eelkõige maksejõuetuse juhtumite järsk sagenemine asjaomases riigis kuuekuuse perioodi vältel.
                           
                        
            
               
                  (34)
               
               
                  Järelevalveamet võib vaadata turukõlbliku riski riikide loetelu läbi EFTA riigi kirjaliku taotluse korral või omal algatusel, kui turusuutlikkus muutub ebapiisavaks, et katta kõiki majanduslikult põhjendatud riske.
               
            
               
                  (35)
               
               
                  Kui järelevalveamet soovib muuta liites esitatud turukõlbliku riski riikide loetelu, konsulteerib ta EFTA riikide, eraõiguslike krediidikindlustuse andjate ja sidusrühmadega ning nõutab neilt teavet. Konsultatsioonist ja nõutava teabe laadist antakse teada järelevalveameti veebisaidil. Üldjuhul ei ole konsulteerimiseperiood pikem kui 20 tööpäeva. Juhul kui järelevalveamet otsustab kogutud teabe põhjal turukõlbliku riski riikide loetelu muuta, teatab ta sellest EFTA riikidele kirjalikult ja avaldab otsuse oma veebisaidil.
               
            
               
                  (36)
               
               
                  Riigi ajutine eemaldamine turukõlbliku riski riikide loetelust kehtib vähemalt 12 kuud. Sel ajal allkirjastatud kindlustuslepingud, mis on seotud loetelust ajutiselt eemaldatud riigiga, võivad kehtida kuni 180 päeva pärast ajutise eemaldamise lõppemist. Pärast kõnealust kuupäeva ei tohi alla kirjutada uutele kindlustuslepingutele. Kolm kuud enne ajutise eemaldamise lõppemist kaalub järelevalveamet vajadust pikendada asjaomase riigi loetelust eemaldamise kestust. Kui järelevalveamet leiab punktis 33 sätestatud tegureid arvesse võttes, et riigi turusuutlikkus ei ole endiselt piisav kõikide majanduslikult põhjendatud riskide katmiseks, võib ta kooskõlas punktiga 35 ajutise eemaldamise kestust pikendada.
               
            5.3   Punkti 18 alapunktide b ja c kohastest eranditest teatamise kohustus
      
      
               
                  (37)
               
               
                  Punkti 18 alapunktides b ja c täpsustatud riskide puhul näib praegu järelevalveameti käsutuses oleva teabe põhjal, et tegemist võib olla turulõhega ja seepärast on need riskid turukõlbmatud (15). Meeles tuleb pidada, et igas EFTA riigis ei ole tegemist puuduliku kattega ja et olukord võib aja jooksul muutuda, sest erasektor võib hakata huvituma sellest turusegmendist. Riigi sekkumine peaks olema lubatud üksnes selliste riskide kindlustamiseks, mida turg muidu ei kataks.
               
            
               
                  (38)
               
               
                  Seepärast peab EFTA riik juhul, kui ta tahab kindlustada punkti 18 alapunktides b või c nimetatud riske, teatama sellest järelevalveametile vastavalt järelevalve- ja kohtulepingu protokollile nr 3 ning tõendama oma teates, et ta on võtnud ühendust oma riigi kindlustusandjate ja -maakleritega (16) ning andnud neile võimaluse tõendada, et asjaomaste riskide kindlustamine on riigis võimalik. Kui asjaomased kindlustusandjad ei anna EFTA riigile või järelevalveametile 30 päeva jooksul pärast EFTA riigilt vastava päringu saamist teavet kindlustustingimuste ja kindlustusmahtude kohta nende riskikategooriate lõikes, mida EFTA riik tahab katta, või kui edastatud teave ei tõenda, et asjaomaseid riske on selles EFTA riigis võimalik katta, käsitab järelevalveamet riske ajutiselt turukõlbmatutena.
               
            5.4   Muudest juhtumitest teatamise kohustus
      
      
               
                  (39)
               
               
                  Punkti 18 alapunktis d nimetatud riskide puhul peab asjaomane EFTA riik tõendama oma teates, mille ta esitab järelevalveametile vastavalt järelevalve- ja kohtulepingu protokollile nr 3, et selles konkreetses EFTA riigis ei ole kindlustuskaitse eksportijatele kättesaadav pakkumisšoki tõttu eraõiguslikul kindlustusturul, eelkõige tulenevalt peamise krediidikindlustuse andja lahkumisest riigist, suutlikkuse vähenemisest või piiratud tootevalikust võrreldes muude EFTA riikidega.
               
            6   Kohaldamiskuupäev ja kehtivus
      
      
               
                  (40)
               
               
                  Järelevalveamet kohaldab käesolevates suunistes sätestatud põhimõtteid alates nende vastuvõtmise päevast kuni 31. detsembrini 2018.
               
            
         (1)  Nimetatud suunised vastavad komisjonilt liikmesriikidele edastatud teatisele Euroopa Liidu toimimise lepingu artiklite 107 ja 108 kohaldamise kohta lühiajalise ekspordikrediidikindlustuse suhtes, 6.12.2012 (ELT C 392, 19.12.2012, lk 1).
      
         (2)  EÜT L 120, 23.4.1998, lk 27, ja EMP kaasanne nr 16, 23.4.1998, lk 1.
      
         (3)  EÜT L 30, 31.1.2002, lk 52, ja EMP kaasanne nr 7, 31.1.2002, lk 1.
      
         (4)  EÜT L 228, 16.8.1973, lk 3, vt EMP lepingu IX lisa punkti 2.
      
         (5)  Euroopa Kohus jõudis kohtuasjas C-142/87: Belgia Kuningriik v. komisjon tehtud otsuses järeldusele, et mitte ainult liidusisesele ekspordile antav abi, vaid ka väljapoole liitu suunatud ekspordile antav abi võib mõjutada liidusisest konkurentsi ja kaubandust. Mõlemat tegevusliiki kindlustavad ekspordikrediidikindlustuse andjad ning seetõttu võib selles suhtes antav abi mõjutada liidusisest konkurentsi ja kaubandust.
      
         (6)  Nõukogu direktiiv 91/674/EMÜ, 19. detsember 1991, kindlustusseltside raamatupidamise aastaaruannete ja konsolideeritud aruannete kohta (EÜT L 374, 31.12.1991, lk 7), kohandatud EMP lepingu jaoks EMP ühiskomitee otsusega nr 7/94 (EÜT L 160, 28.6.1994, EMP kaasanne nr 17, 28.6.1994).
      
         (7)  ELT L 124, 20.5.2003, lk 36.
      
         (8)  Iga riskikategooria „safe-harbour” riskipreemia vahemikud määrati kindlaks üheaastase krediidiriski vahetustehingute riskimarginaali alusel, mis põhinesid kolme suurema krediidireitinguagentuuri (Standard & Poor, Moody's ja Fitch) viimase viie aasta (2007–2011) reitingutel, lähtudes eeldusest, et lühiajalise ekspordikrediidikindlustuse keskmine sissenõudmise määr on 40 %. Vahemikud on järgnevalt esitatud sujuvalt ja lünkadeta, eesmärgiga võtta paremini arvesse asjaolu, et riskipreemiad aja jooksul muutuvad.
      
         (9)  Ostja riskikategooriad põhinevad krediidireitingutel. Ei ole vaja kasutada konkreetse reitinguagentuuri reitinguid. Sama hästi võib kasutada nii riiklikke reitingusüsteeme kui ka pankade kasutatavaid reitingusüsteeme. Kui ettevõtja kohta ei ole avalikku reitingut, võib kasutada kontrollitud teabel põhinevat reitingut.
      
         (10)  30-päevase kindlustuslepingu „safe-harbour” preemia arvestamiseks võib aastase riskipreemia jagada 12-ga.
      
         (11)  Väga hea riskikategooria hõlmab riske, mis on samaväärsed Standard & Poor krediidireitingutega AAA, AA+, AA, AA–, A+, A või A–.
      
         (12)  Hea riskikategooria hõlmab riske, mis on samaväärsed Standard & Poor krediidireitingutega BBB+, BBB või BBB–.
      
         (13)  Rahuldav riskikategooria hõlmab riske, mis on samaväärsed Standard & Poor krediidireitingutega BB+, BB või BB–.
      
         (14)  Nõrk riskikategooria hõlmab riske, mis on samaväärsed Standard & Poor krediidireitingutega B+, B või B–.
      
         (15)  Vt Euroopa Komisjoni teatis ELi liikmesriikidele Euroopa Liidu toimimise lepingu artiklite 107 ja 108 kohaldamise kohta lühiajalise ekspordikrediidikindlustuse suhtes, 6.12.2012 (ELT C 392, 19.12.2012, lk 1), punkt 37.
      
         (16)  Kõnealused krediidikindlustusandjad ja kindlustusmaaklerid peaksid olema riigis piisaval määral esindatud, pidades silmas pakutavaid tooteid (näiteks konkreetsete riskide kindlustamine) ja turuosa (näiteks peaks nende ühine turuosa olema vähemalt 50 %).
      
         Liide
         
            Turukõlbliku riski riikide loetelu
         
         
                      
                  
                  
                     Kõik ELi liikmesriigid ja EMP EFTA riigid
                  
               
                      
                  
                  
                     Ameerika Ühendriigid
                  
               
                      
                  
                  
                     Austraalia
                  
               
                      
                  
                  
                     Jaapan
                  
               
                      
                  
                  
                     Kanada
                  
               
                      
                  
                  
                     Šveits
                  
               
                      
                  
                  
                     Uus-Meremaa